Իմանդրա

Իմանդրա՝ լիճ Ռուսաստանի Մուրմանսկի մարզում։

Աշխարհագրություն 

Գտնվում է Կոլա թերակղզու հարավարևմտյան մասում։ Մակերեսը 812 կմ2 է, խորությունը՝ մինչև 67 մ, միջինը՝ 16 մ։ Գտնվում է 126,7 մ բարձրության սառցադաշտատեկտոնական գոգավորությունում։ Լճում կա 14 կղզի, ամենամեծը՝ Էրմ (26 կմ2)։ Ունի 20 վտակ, լճից սկիզբ է առնում Նիվա գետը։ Լիճը նեղ վտակներով բաժանվում է երեք հիմնական մասերի՝ Մեծ (Խաբինյան) Իմանդրա (մակերեսը՝ 328 կմ2, երկարությունը մոտ 55 կմ, լայնությունը 3-5 կմ), Էկոստրովյան Իմանդրա (351 կմ2) և Բաբինյան Իմանդրա (133 կմ2)։ Արևմուտքից ընդունում է մի շարք գետեր։ Սնվում է ձնաանձրևաջրերով։ Սառցակալում է նոյեմբերին, սառցազերծվում՝ մայիսին։ 1952 թվականին Նիվա ՀԷԿ-ի կառուցումով Իմանդրան դարձել է ջրամբար։

Հարուստ է ձկներով, լճում զբաղվում են ձկնորսությամբ։ Օգտագործվում է նաև ջրամատակարարման ու լաստառաքման համար։

Լճի մոտ գտնվում է Մանչեգորսկ քաղաքը, ինչպես նաև՝ Իմանդրա, Տիկ-Գուբա, Աֆրիկանդա, Զաշեեկ, Խիբինի բնակավայրերը։

Իմանդրայի արևմուտքում է գտնվում Լապլանդական արգելոցը։

Ամեն տարի ապրիլին լճի սառույցի վրա անցկացվում է միջազգային 100 կիլոմետրանոց օդապարուկային և այլ ձմեռային առագաստներով սուպեր մրցավազք։

1915 թվականին Իմանդրա լճով տեղափոխեցին բեռներ՝ Մուրմանսկի երկաթուղու կառուցման համար։ 1915 թվականի սեպտեմբերի 26-ին լճում տեղի ունեցած մոլեգին փոթորկի պատճառով խորտակվեց № 3 բեռնանավը։ Զոհվեցին անձնակազմից 3 հոգի և 34 ուղևոր, որոնք Մուրմանսկի ճանապարհի աշխատողներ էին, խորտակվեց նաև ողջ բեռը։

Անվանում 
Ենթադրում են, որ անվանումն ունի սաամական ծագում․ առաջացել է «ոլորուն ափագիծ և բազմաթիվ կղզիներ ունեցող լիճ» նշանակող բառից։

Գրականություն 
 М. М. Пришвин․ «По Имандре»

Ծանոթագրություններ

Արտաքին հղումներ 
 Տեղագրական քարտեզ
 

Լճեր այբբենական կարգով
Ռուսաստանի լճեր
Եվրոպայի լճեր